Nóg 'n SA'ner maak sy Kiwi-buiging | Maroela Media
Devon Conway laat waai met die wilgerlat. Foto: Twitter.
In 2012 het Neil Wagner, die oudleerling van Afrikaans Hoër Seunskool in Pretoria, sy toetsbuiging vir Nieu-Seeland se nasionale krieketspan gemaak. Sedertdien het hy in een van die wêreld se voorste snelboulers ontwikkel – in 48 toetse het hy reeds 206 paaltjies vir die Kiwi's laat spat.
Dan het Grant Elliott, wat 'n paar wedstryde vir Griekwaland-Wes gespeel het, Suid-Afrika uit die 2015 Wêreldbeker-kriekettoernooi geboender toe hy 'n reuse-ses van Dale Steyn se boulwerk gemoker het om die wedstryd vir Nieu-Seeland te beklink.
Nou het nóg 'n Suid-Afrikaner sy buiging vir die Black Caps gemaak.
Die 29-jarige Devon Conway het onlangs sy Nieu-Seelandse verblyfreg gekry en hy is onmiddellik 'n nasionale kontrak aangebied. Hy het vandag in die T20-kragmeting teen die Wes-Indiese Eilande sy internasionale buiging gemaak.
"Sedert hy sy verskyning in Nieu-Seeland so 'n paar seisoene terug gemaak het, tel hy gereeld onder die voorste lopiemakers in die reekse waarin hy speel. Dit is indrukwekkend om te sien – 'n kolwer wat met sy vertonings die deur van nasionale erkenning oopforseer," het Luke Ronchi, die Kiwi's se kolfafrigter gesê.
In die T20-wedstryd in Auckland het die Kiwi's besluit om eerste te boul. Ten spyte van 'n sterk begin deur Andre Fletcher (34 van 14 aflewerings) het Lockie Ferguson (3/4) en Tim Southee die lopiekrane toegedraai.
Volgens die jongste beskikbare telling het die Windies 96/5 ná tien boulbeurte. Conway sal derde vir die Nieu-Seelanders kolf.
Jip, 'n profeet word mos nie in sy eie land geëer nie!
Lyk my hy het eerder sy toetskniebuiging gemaak.
So eintlik speel ons teeen n gekombeneerde Suid-Afrikaanse / Nieuzeeland span as ons teen die Kiwis speel
As jy vir Nieu-Seeland speel, en dus n burger van daai land, is jy n Nieu-Seelander nie n Suid Afrikaner nie. As jy vir die sharks gespeel het en nou vir die vrystaat, noem hulle jou nie n shark nie? n Beter opskrif dalk is "die suid-afrikaans gebore".